Papersnake/gushiwen huggingface dataset:
颂古三首
释嗣宗（宋代）

粥饭随时养病躯，本无迷悟可关渠。
无端击著庵前竹，直至如今在半途。
初秋感事三首
刘克庄（宋代）

恩放归田又数期，少犹迂阔况衰迟。
日非夸父追能及，山岂愚公力可移。
前席虚怀何日报，细旃密启有天知。
太阳所烛皆萌达，不照墙阴藿与葵。
贾节庵冒夏暑越修涂过我苕霅情谊甚厚令闻古
牟巘五（宋代）

吾女去二穉，何处吞声器。
忠孝果何辜，神理谅未烛。
蓬莱峰增陈佐先生
韩晃（明代）

月且推陈实，风流亦我师。早投南国隐，不待北山移。

花鸟留新兴，云溪发灏思。清芬坐相袭，晔晔映芝眉。
旅况戏题
方回（元代）

行役亦何聊，听予旅况谣。
水须分岭顶，路必过山腰。
早问人求店，无轻马度桥。
衣袍不解带，侧卧几寒宵。
送本如上人归四明
释尚能（宋代）

随缘离旧隐，秋后却思归。
古寺山光满，重城海气围。
道孤愁作客，年长重忘机。
此去何人见，云根掩竹扉。
和杨铁庵送子监镇之任韵五首
姚勉（宋代）

去年唱第时，文阵见整齐。
万花迎归来，白马黄金羁。
及今催戍瓜，步武青云低。
风埃溘上征，飘飘乘白鹥。
下戒坛将至潭柘马上同士奇联句二首 其二
玄烨（清代）

蝉鸣草木动薰风，蛱蝶双来引御骢。

潭柘幽深聊驻辇，省方不与豫游同。
松花江
沈承瑞（清代）

东去大江水，高源何处来。混同天一色，长白雪千堆。

远塞茫茫划，孤城滟滟开。北山一登眺，惆怅济川材。
恭谢庆成诗十阕
武衍（宋代）

二载明禋帝意专，瓣香盍谢祖宗前。
原前盛典从头数，绍述应须亿万年。
贤者之孝二百四十首·东海王疆
林同（宋代）

史以太伯比，斯评恐未真。
我知东海意，不忍母他人。
喜迁莺 其三 上谷初度
梁清标（清代）

旅怀孤孑。正屋角冻云，垂垂将雪。别绪千端，羁愁万斛，强把绿樽罗列。

暗想画楼佳梦，羞说悬弧时节。最不准，是蛛丝挂鬓，金荷双结。

凄切。天亦妒，眉妩风流，京兆偏磨折。玉漏声迟，梅花吹罢，俯仰顿教心热。

洗盏且开笑口，顾曲重添华发。怎消受，这酒阑灯灺，满阶残月。
送王道士还京
贾至（唐代）

一片仙云入帝乡，数声秋雁至衡阳。

借问清都旧花月，岂知迁客泣潇湘。
手植朱子祠梅花
陈瑸（清代）

赏遍花丛爱老梅，贤祠左右手新栽。写真旧有广平赋，入妙谁如和靖才。

风送清香迷瀚海，月移孤影度澄台。应知雨露春来厚，独向元正傲雪开。
次韵李彭州访山居三绝
魏了翁（宋代）

只嫌湫隘近城居，无着名山万卷书。
不道八荒皆我宇，独於此处认吾庐。
满江红·东里先生
佚名（宋代）

东里先生，家何在、山阴溪曲。对一川平野，掩映数间茅屋。昨夜江头新雨过，门前流水清如玉。傍小桥、环合柳参天，摇新绿。疏篱畔，丛丛菊。虚檐外，萧萧竹。叹古今得失，是非荣辱。须信人生归去也，世间万事何时足。问此春、新酿酒如何，今朝熟。
夏日十二首 其十一
陆游（宋代）

幽花娅姹开还敛，小蝶翩翾去复留。贪睡畸翁俱不领，被人错唤作闲愁。
四贤一不肖诗 欧阳永叔
蔡襄（宋代）

先民至论推天常，补衮扶世为儒方。圜冠博带不知本，樗栎安可施青黄。

帝图日盛人世出，今吾永叔诚有望。处心学士贵适用，异端莫得窥其墙。

子年五月范京兆，服天子命临鄱阳。二贤拜疏赎其罪，势若止沸反扬汤。

敕令百执无越位，谏垣何以敢封囊。哀来激愤抑复奋，强食不得下喉吭。

位卑无路自闻达，目视云阙高苍茫。裁书数幅责司谏，落笔騄骥腾康庄。

刃迎缕析解统要，其间大意可得详。书曰希文有本末，学通古今气果刚。

始自理官来秘阁，不五六岁为天章。上心倚若左右手，日备顾问邻清光。

苟尔希文实邪佞，曷不开口论否臧。阴观被谴始丑诋，摧枯拉腐奚为彊。

傥曰希文实贤士，因言被责庸何伤。汉杀王章与长倩，当时岂曰诛贤良。

惟时谏官亦结舌，不曰可谏曰罪当。遂今百世览前史，往往心愤涕泗滂。

斯言感切固已至，读者不得令激昂。岂图反我为怨府，袖书乞怜天子傍。

谪官一邑固分耳，恨不剖腹呈琳琅。我嗟时辈识君浅，但推藻翰高文场。

斯人满腹有儒术，使之得地能施张。皇家太平几百载，正当鉴古修纪纲。

贤才进用忠言录，祖述圣德垂无疆。
简隐居陈公俦伯英
曾丰（宋代）

士人臭味自薰兰，一度相逢一破颜。
随牒抗尘吾著急，弄花踏月子偷闲。
熟眠无梦到槐国，倦醉有人扶玉山。
李杜吟魂已长往，兴来时以笔追还。
酬许十三秀才兼依来韵
杜牧（唐代）

多为裁诗步竹轩，有时凝思过朝昏。篇成敢道怀金璞，

吟苦唯朝似岭猿。迷兴每惭花月夕，寄愁长在别离魂。

凭君把卷侵寒烛，丽句时传画戟门。
家兄孟修父输赋南还
虞集（宋代）

大兄五月来作客，八年不见头总白。
五人兄弟四人在，每忆中郎泪沾臆。
我家蜀西忠孝门，无田无宅惟书存。
兄虽管库实父荫，弟窃微禄承君恩。
文章不如仲氏好，叔氏最少今亦老。
五郎十岁未知学，嗟我何为长远道？诸儿读书俱不多，又不力耕知奈何！忧来每得二三友，看花把酒临风哦。
蜀山嵯峨归未得，盘盘先垅临川侧。
碧梧翠竹手所移，应与青松各千尺。
南风吹雪河始冰，兄归乌帽何睘睘！明年乞身向天子，共读父书歌太平。
和早春酒家
赵希逢（宋代）

丰姿越女更吴姬，一笑能令酒力微。
步月归来浑未醉，家人疑自剡溪归。
次韵子瞻延生观后山上小堂
苏辙（宋代）

谢公游意未能厌，踏尽登山屐齿尖。
古殿神仙深杳杳，香炉烟齿起纤纤。
岩花寂历飘琼片，庭桧萧疏漏玉蟾。
帝子莫归人不见，微风细雨自开帘。
风雨损荔子
邓肃（宋代）

前日雨声如陨石，昨日风狂退六鷁。
荔子吐华漫如云，结实定知无十一。
南来无以慰愁煎，端期一饱果中仙。
山头看花日千转，默想香味空流涎。
事类翻羹慎勿恤，风雨在天非人力。
要及丰年天下同，那为海邦私一物。
壬子七月十六日夜月蚀五首 其二
程俱（宋代）

阿脩罗王手所障，卢祛虱吒心定知。一念多生人我垢，能令天眼作昏眵。
用元韵答秀叔
王炎（宋代）

休将世事关身事，自数颓龄尚余几。
那堪老赋悼亡诗，不见蛾余瓠犀齿。
熏染可无知见香，澡雪正须功德水。
风波跌足今惮行，林下独居心迹清。
冷看世态有翻覆，蚌则欲雨鹬欲晴。
何似消摇常燕坐，雪白莲花生烈火。
宫词
王仲修（宋代）

绿槐疏影满花砖，首夏清和未暑天。
进食门前金合人，唐装宫女听传宣。
乱后登凌云台
田紫芝（金朝）

愁思纷纷不易裁，凌云台上独裴回。乱鸦背著斜阳去，寒雁带裴秋色来。

破屋无烟空碎瓦，新坟经雨已苍苔。天翻地覆亲曾见，信得昆明有劫灰。
置酒高堂上
孔欣（南北朝）

置酒宴友生，高会临疏棂。芳俎列嘉肴，山罍满春青。

广乐充堂宇，丝竹横两楹。邯郸有名倡，承间奏新声。

八音何寥亮，四座同欢情。举觞发湛露，衔杯咏鹿鸣。

觞谣可相娱，扬解意何荣。顾欢来义士，畅哉矫天诚。

朝日不夕盛，川流常宵征。生犹悬水溜，死若波澜停。

当年贵得意，何能竞虚名。
送吴显道五首
王安石（宋代）

临川楼上柅园中，罗帏绣幕围香风。
觥船一棹百分空，看朱成碧颜始红。
杏花杨柳年年好，南去北来人自老。
旧事无人可只论，惟君与我同怀抱。
早行寄田七
刘摰（宋代）

鞍马三更梦，江湖万里心。辨途听犬吠，占晓望横参。

浩露濡衰鬓，微风动醉襟。输君正酣寝，鼾鼻沸雷音。
为钱忠言题画
邵宝（明代）

偶舣北来棹，淮阴听晚钟。明朝渡江去，秋浦采芙蓉。
早春宴高陵滑少府（得升字）
耿湋（唐代）

且宽沈簿领，应赖酒如渑。春夜霜犹下，东城月未升。

清言饶醉客，乱舞避寒灯。名字书仙籍，诸生病未能。
狮子林十四首 其十 卧云室
王彝（明代）

秋潭看月还，片雨千山暝。独有钵中龙，蜿蜒伴僧定。
源上人研
李之仪（宋代）

过岭传衣不传钵，何事眼里更着枻。欲识黄梅半夜心，踏着称锤硬似铁。
满庭芳 赠陈公王先生
马钰（金朝）

逍遥自在，云水遨游。身如不系孤舟。坦荡无拘无管，无喜无忧。时时恣情歌舞，任傍人、笑＊＊＊。清贫志，且随缘度日，誓不贫求。处世鹧空相似，如莲花不著，水之踪由。便把三坛等施，六度齐修。自然果圆无漏，心清静、超彼优游。稽首礼，无上尊圣，佛道仙俦。
自述九首
钱时（宋代）

山翁何处是便宜，正是晴窗睡足时。
庭户无人春寂寂，入帘幽鸟语高低。
试诸葛生笔因书所怀寄诸弟 其二
彭汝砺（宋代）

尘土千乡阔，风波一宦微。云中鸿雁去，原上鹡鸰飞。

终日青楼望，何时画鹢归。作诗聊自遣，还欲泪沾衣。
和宋都官乞梅
邵雍（宋代）

小园虽有四般梅，不似江南迎腊开。
长恨东君少风韵，先时未肯放春来。
董邦达仿郭熙山水
弘历（清代）

殢云低黯羃沧池，一阵凉风万缕丝。弄棹伊人浑似我，昨来雨渡御湖时。
望秋月诗
萧子范（南北朝）

河汉东西阴，清光此夜出。入帐华珠被，斜筵照宝瑟。

霜惨庭上兰，风鸣檐下橘。独见伤心者，孤灯坐幽室。
拟岘台
洪刍（宋代）

崇台面空阔，远眺真高明。一水来朝宗，湾环抱荒城。

连山颇偃来，却略倚翠屏。缅怀青溪上，兴与岘山并。

客从豫章来，及此春服成。公子有好怀，良人及兹登。

初筵挹溪光，中觞闻雨声。翠幄列茂树，金沙涨回汀。

鸥鸟舞不下，渔舟纵复横。尚恨夜气敛，不见白月生。

信美非吾土，少留空复情。
题霞林林氏别业 其二
佘翔（明代）

群峰矗矗翠争奇，草木风云变四时。不待操蛇神谒帝，太行王屋眼中移。
笑歌行 ( 以下二首 苏轼云是伪作 )
李白（唐代）

笑矣乎，笑矣乎。君不见曲如钩，古人知尔封公侯。
君不见直如古，古人知尔死道边。张仪所以只掉三寸舌，
苏秦所以不垦二顷田。笑矣乎，笑矣乎。
君不见沧浪老人歌一曲，还道沧浪濯吾足。
平生不解谋此身，虚作离骚遣人读。笑矣乎，笑矣乎。
赵有豫让楚屈平，卖身买得千年名。巢由洗耳有何益，
夷齐饿死终无成。君爱身后名，我爱眼前酒。
饮酒眼前乐，虚名何处有。男儿穷通当有时，
曲腰向君君不知。猛虎不看几上肉，洪炉不铸囊中锥。
笑矣乎，笑矣乎。宁武子，朱买臣，扣角行歌背负薪。
今日逢君君不识，岂得不如佯狂人。
元珍以诗送绿石砚所谓玉堂新样者
王安石（宋代）

玉堂新样世争传，况以蛮溪绿石镌。
嗟我长来无异物，愧君持石有佳篇。
久埋瘴雾看犹湿，一取春波洗更鲜。
还与故人袍色似，论心於此亦同坚。
登新城令陈君员韬遗爱亭
罗伦（明代）

棠树阴阴手自栽，年年春日领春来。道傍芳草无人问，一度东风一度灰。
句
成延光（宋代）

会须蜡屐步丹梯，要看奇峰三十六。
苏长公赏心十六事
章甫（宋代）

风流陶谢杳无踪，开瓮偏酣酒兴浓。会曷不期来不速，饮中知己本相逢。
送句湛太博通守汝阴
苏颂（宋代）

天汉南通颍水清，新恩监郡赴官荣。
数舟旗鼓家人喜，两岸壶浆父老迎。
暂试吏能收治绩，蚤闻时誉伏朝缨。
十年京国同游者，何日如君补外行。
戏答史应之三首
黄庭坚（宋代）

老莱有妇怀高义，不厌夫家苜蓿盘。
收得千金不龟药，短裙漂絖暮江寒。
述梦
王素（南北朝）

似去华胥国里来，云霞深处见楼台。月光冷射鸡窗急，惊觉游仙梦一回。
唐多令 淮西总领蔡少卿范生日
魏了翁（宋代）

人物盛乾淳。东嘉最得人。费江山、几许精神。我已后时犹遍识，君子子、又相亲。

秋入塞垣新。风寒上醉痕。万百般、倚靠苍旻。只愿诸贤长寿健，容老我、看闲身。
赞林黛玉
曹雪芹（清代）

两弯似蹙非蹙罥烟眉，一双似泣非泣含露目。
态生两靥之愁，娇袭一身之病。
泪光点点，娇喘微微。
闲静似娇花照水，行动如弱柳扶风。
心较比干多一窍，病如西子胜三分。
自集庆路入正大统途中偶吟
元文宗（元代）

穿了氁衫便著鞭，一钩残月柳梢边。二三点露滴如雨，六七个梢犹在天。

犬吠竹篱人过语，鸡鸣茅店客惊眠。须臾捧出扶桑日，七十二峰都在前。
续芝田曲
区益（明代）

芝田昔为张翁歌，张翁之去无几何。余亦扬舲向此过，望故国兮涕滂沱。

思美人兮心烦疴，湘潭往矣续长沙。屈原贾谊岂殊科，畴昔之梦同病魔。

苍蝇一玷难为磨，眼前清醒相遭罗。悔不啜醨与扬波，嗟彼有来疾如梭。

丈夫落落叹蹉跎。璞玉不逢楚卞和，谁为辨證别真讹。

蚌珠翠羽殃祸多，古来志士常坎坷。眄彼芝田水，广不及汉，深不及河，胡为五月之间屡见解鸣珂。

祥鸾逸鹄腾其涡，世途不用久婆娑。余将辞彼芝田，佩兰采菊山之阿。

四皓不可作，商山空嵯峨。废有命，止非人，余将诵法尼与轲。
九月十三日同友人高于仲自省回涂中遇雨 其二
常纪（清代）

一天寒色隐秋山，风雨勾留道路艰。赖有好峰相慰藉，时时雾外露烟鬟。
和东坡馈岁别岁诗 其三
韩菼（清代）

日月不我与，守者添画蛇。人生虮虱耳，譬若裈中遮。

鲁儒爱尺璧，椟毁可奈何。或者起挥戈，跳去寂无哗。

聊为烈士吟，复击渔阳挝。黄鸡才晓唱，白驹又飞斜。

君看彭与殇，修短俱蹉跎。不如秉烛游，达者及足夸。
将归嘉禾留别宝意
王又曾（清代）

英琼绣段叠还重，一月中江忽旧蹝。霜露空山须暂去，云龙万里会相从。

论心合似乳投水，炼句精于金在镕。谁识燉煌杜法顺，华严字字畅禅宗。
寄逢古
吴维彰（清代）

珊瑚洲上越王台，漠漠扶胥海色开。黄木瘴消炎日上，白鹅风急怒潮来。

钱山使者降蛮策，铜柱将军驭虏才。君上城南间眺望，坐愁章句老蒿莱。
萱草
谢重辉（清代）

老去恒内省，不惧兼不忧。闲种萱草花，时得览芳柔。

晓看迎露萱，暮看逐风收。才兹旦暮间，已如四运周。

孰云忘忧草，遇目转添愁。不如忘形骸，任彼岁月流。
客长沙邢园堂下梅花一萼先开有怀成父斯远二
赵蕃（宋代）

亦到溪南否，还能念我不。
梅花今次第，客子政飘浮。
师法真难得，微官盍罢休。
饥寒还累我，寤寐只关忧。
登太华山·千尺峡
颜光敏（清代）

青柯围翠屏，四合无嵌窦？东北穷石林，劈空悬巨霤。

巉岩互喷薄，造化争一候。夭矫转蛇龙，窅冥穿鼯鼬。

侧闻天籁发，旷野雷霆斗。仰井窥秋旻，浮云袅清昼。

白帝觞百神，众峰为笾豆。琼台阻且长，翠葆纷何就。
夜泊繁昌
李纲（宋代）

系缆繁昌口，清江夜渺然。寒星随浪闪，孤月向人圆。

汉渚乘槎客，云川控鲤仙。何须论往事，且泛碧波船。
过白沙竹枝歌六首
杨万里（宋代）

绝怜山崦两三家，不种香粳只种麻。
耕遍沿堤锄遍岭，都来能得几生涯。
南柯子
顾斗光（清代）

雨拭遥山碧，云连夕照黄。新秋多少好风光。未免有情难遣，是离肠。

信隔红墙远，愁怜独夜长。终朝相看只寻常。不道个人去后，便凄凉。
一枝花（醉中戏作）
辛弃疾（宋代）

千丈擎天手。万卷悬河口。黄金腰下印，大如斗。更千骑弓刀，挥霍遮前后。百计千方久。似斗草儿童，赢个他家偏有。

算枉了、双眉长恁皱。白发空回首。那时闲说向，山中友。看丘陇牛羊，更辨贤愚否。且自栽花柳。怕有人来，但只道、今朝中酒。
浣溪沙（泊望仙桥月夜舟中留客）
毛滂（宋代）

晚色轻凉入画船。云峰飞尽玉为天。疏飙自为月褰帘。

细酌流霞君且住，更深风月更清妍。为谁凄断小桥边。
元正二日小宴呈席客
韦骧（宋代）

二日新年半月春，朝来小雨破轻尘。依稀带雪梅枝老，彷佛笼金柳色匀。

投隙会并宜勉强，转头光景祇逡巡。不应万点花飞后，方许伤多酒入唇。
咏史诗。长安
胡曾（唐代）

关东新破项王归，赤帜悠扬日月旗。

从此汉家无敌国，争教彭越受诛夷。
别陆务观
章甫（宋代）

江南江北虽一水，欲济无由若千里。
那知奔走避边尘，邂逅西津见君子。
一饭山间同野僧，花前把酒看张灯。
醉吟落纸笔不停，留客夜阑双眼青。
才气如公端有几，半刺江城聊复尔。
新年华省用名郎，彙征公合联翩起。
人生相知贵知心，道同何必问升沉。
客袂此时成暂别，诗盟他日会重寻。
志宏复示秋意五篇次韵和之 其三
李纲（宋代）

秋风振回溪，宿鹭起汀苇。孤飞一片雪，寒影落烟水。

羽毛可为仪，皓洁绝埃滓。心迹两翛然，邈若佳公子。

却栖碧山岑，瑶树发琼蕊。岂知黄鹄心，一举眇千里。

翔集太液池，彼此皆戏耳。丹青虽善画，为我拂水纸。
雨后
徐基（清代）

雨洗东坡月色清，溪边委辔听溪声。仙心欲捉左元放，大草间临张伯英。

山下白云横匹素，树头初日挂铜钲。人间歧路知多少，欲放扁舟取次行。
题剑江姚叔宏吟卷三首 其二
萧立之（宋代）

一编鼻祖晚唐诗，姚许齐名岱华低。天外凤凰须得髓，可嗔儿辈厌家鸡。
题惠山
潘正夫（宋代）

秋风萧瑟净岩扃，寂寂澄泉可鉴形。
比色未饶先玉乳，试甘应合跨中泠。
梦回春草花犹落，雪洒松窗酒乍醒。
须碾月团三百片，不辞来此汲泓渟。
王舜卿尹舜弼往昌平例送
杨慎（明代）

汉陵原庙近长安，唐殿香炉遣从官。月地旌旗屯虎豹，明楼灯火散鹓鸾。

稍惊霜堞栖鸦起，转觉冰桥度马难。谁似玉堂双宋玉，郢歌一曲破郊寒。
十月十八夜震泽风大作明日大雪异常又明日甲子日出大寒
张雨（元代）

弱龄逃世网，一勇以求志。折旋四十载，竟日坐有累。

大拙使为巧，小朴使为器。用是役于人，夫岂足言智。

飘风鼓具区，如我长噫气。追惟年运往，通夕遂忘寐。

圣人罕言命，天道殊难致。委顺待未来，馀日敢终弃。
得京中亲友书，讶久无音耗，以诗代谢
吴融（唐代）

退闲何事不忘机，况限溪云静掩扉。马颊浪高鱼去少，

鸡鸣关险雁来稀。无才敢更期连茹，有意兼思学采薇。

珍重故人知我者，九霄休复寄音徽。
绮罗香 早春寄怀静和、瑞芳两张夫人、静来浦夫人
徐淑（两汉）

巾帼娴诗，裙钗解赋，屈指而今能几。幸合朋簪，可惜判襟容易。

能腰懒、人定都同，蕉心捲、我宁偏异。倚东风、针线慵拈。

摊书还觉甚无味。

男儿如忆旧雨，一任挥鞭鼓棹，飘然行矣。各锁深闺，只有梦牵魂系。

愿帘前，燕语休听，惟灯下、鱼书频寄。待春深、游约西湖，翠眉相对喜。
朝乘
刘敞（宋代）

朝乘日车出，暮戴星影还。颠冥朝暮中，出入咫尺间。

已觉素志非，更知人理艰。小利专欲速，大德不踰闲。
逢东林旧僧
郭祥正（宋代）

宝陀岩下种松篁，旧客欣逢煮术汤。忆着东林携手处，十年添得两眉霜。
听琴
范浚（宋代）

坐人皆听琴，未必知琴音。相知纷满眼，未必相知心。

知音如子纷，知心如鲍叔。此道久寥寥，谁其踵高躅。

古声勿复弹，古心徒自怜。知音惟月露，知我其惟天。

君不见只今人情如纸薄，只今世路如溪恶。咄嗟许事不足论，鸟迹微茫度寥廓。
天申节诗
朱翌（宋代）

明庆晓班催百辟，钧容仙部下层霄。
如今独立薰风里，却听群仙奏九韶。
寻醉翁亭故址
杨士奇（明代）

空山泉石四无邻，亭构当年已化尘。前辈文章关气运，后来瞻仰愧乡人。

寒林缥缈荒烟外，霜径逶迤古涧滨。景物已殊风俗在，壶浆来往见滁民。
送莫内翰五首
释慧空（宋代）

试问同参参底事，华亭秋晚水如天。
离钩三寸无人会，风起芦花落钓船。
画龙
刘攽（宋代）

南人谒雨争图龙，画师放笔为老雄。烟云满壁夺昼色，雷电应手生狂风。

观者皆惊牙爪动，攫拿意似翻长空。吾疑奋迅出户牖，何事经时留此中。

共言叶公初好画，当时亦有神龙下。天意为霖非尔能，世俗慕真聊事假。
同潘少承入西樵山卜居铁泉精舍二首 其一
欧大任（明代）

鸡犬薪蒸共一车，入山真与世情疏。家随子季移秦望，粮学通明食禹馀。

瓠叶尚堪供享射，秫田那得废耕锄。植林开涧吾生事，谁向名山问著书。
天宫小阁纳凉
邵雍（宋代）

小阁清风岂易当，一般情味若义皇。
洛阳有客不知姓，二十年来享此凉。
书怀示友十首
陈与义（宋代）

仲舒老一经，策世非所长。
瓦鼎荐蔬食，但取充饥肠。
伟哉贾生书，开阖有耿光。
既珍亦可饱，举俗不见尝。
登环翠楼
牟融（唐代）

山中地僻好藏修，寂寂幽居架小楼。云树四围当户暝，

烟岚一带隔帘浮。举杯对月邀诗兴，抚景令人豁醉眸。

我亦人间肥遁客，也将踪迹寄林丘。
江村行
张籍（唐代）

南塘水深芦笋齐，下田种稻不作畦。耕场磷磷在水底，

短衣半染芦中泥。田头刈莎结为屋，归来系牛还独宿。

水淹手足尽有疮，山虻绕身飞飏飏.桑林椹黑蚕再眠，

妇姑采桑不向田。江南热旱天气毒，雨中移秧颜色鲜。

一年耕种长苦辛，田熟家家将赛神。
诉衷情·醪虽薄
刘秉忠（元代）

醪虽薄。再四劝君无恶。林到面前须饮却。莺啼花未落。束置功名高阁。两日三朝留酌。绿柳来年无可握。春情凭底托。
病中倦卧偶思年二十四时寓居东坪与诸生夜读赋玩月诗微吟一过神思洒然遂次旧韵
吴与弼（明代）

旧吟诵罢病魂清，犹幸灵台一点明。锻鍊虽然愧金锡，战兢不点步渊冰。

未容馀日甘衰朽，尚拟诸生更老成。世泽依然诗礼在，好将尘虑静中澄。
昭德皇后挽歌词
武元衡（唐代）

玉扆将迁坐，金鸡忽报晨。珮环仙驭远，星月夜台新。

剑没川空冷，菱寒镜不春。国门车马会，多是濯龙亲。
朝中措（赠别）
李石（宋代）

凌波庭院藕香残。银烛夜生寒。两点眉尖新恨，别来谁画遥山。

南楼皓月，一般瘦影，两处凭阑。莫似桃花溪畔，乱随流水人间。
句 其七
崔鶠（宋代）

清明烟火尚阑珊，花信风来第几番。
题武关
李涉（唐代）

来往悲欢万里心，多从此路计浮沉。

皆缘不得空门要，舜葬苍梧直到今。
淳熙八年端午帖子词·太上皇帝合六首
崔敦诗（宋代）

了无尘累可关情，坐见寰区乐太平。
弄水看花聊燕适，倚松餐菊偶经行。
寄吴安中
徐积（宋代）

十月十四日，人自江东来。书询杜微病，粟代陆生梅。

高义有如子，恤病而救灾。老身将入土，报之何如哉。
追和李白秋浦歌十七首 其十七
郭祥正（宋代）

秋浦一何好，名因太白闻。溪山围市井，鼓角下烟云。
仆山道中次湛内翰韵四首 其四
潘希曾（明代）

绿杨沿路綵旗垂，春日悠悠何所之。忽睹好山云外起，欲淩绝顶自题诗。
岁暮杂感
陆游（宋代）

我少虽嗜书，赋性实慵惰。
初志略未酬，白发已无那。
吾儿犹好勇，世事如弃唾。
呻吟编简中，彻旦或未卧。
尔来愈自励，日读易一过，勉终大学功，吾道要负荷。
颂古三十三首
释师观（宋代）

真佛屋里坐，开口成话堕。
幸自可怜生，教我说甚麽。
寄戴山人
史密（清代）

草木犹未落，客心先已秋。秋心将淮水，日夜东南流。

寒空万嶂山，落日千里浮。回首沧海上，烟波使我愁。
寄题岘山羊公祠堂
范仲淹（宋代）

休哉羊叔子，辅晋功勋大。
化行江汉间，恩被疆埸外。
中国倚而安，治为天下最。
开府多英僚，置酒每高会。
徘徊临岘首，兴言何慷慨。
此山自古有，游者千万辈。
堙灭皆无闻，空悲岁月迈。
公乎仁泽深，风采独不昧。
于今堕泪碑，观之益钦戴。
卓有王源步，文学伟当代。
借麾来襄阳，高怀极恬退。
山姿列云端，江响拂天籁。
行乐何逍遥，览古忽感概。
不见叔子祠，芜没民畴内。
千金赎故基，庙貌重营绘。
襄人复其祀，水旱有攸赖。
太守一兴善，比户皆欢快。
源叔政可歌，又留千载爱。
偈颂一百零二首 其十六
释绍昙（宋代）

头上漫漫，脚下漫漫。拈掇不得，地阔天宽，老僧住持事繁。
句
陈蓬（唐代）

竹篱疏见浦，茅屋漏通星。（题松山）
颖师赠榧栽
王十朋（宋代）

自从儿时食火榧，思欲移根向乡里。年来花木浪经心，品色徒多真戏耳。

道人赠我方外根，不比寻常桃与李。枝柯宛类秦大夫，功效端如使君子。

殷勤栽植同因果，众目纷纷等奴婢。他年摘实荐新时，杖屦相从莲社里。
酬王主簿示道中所作
释绍嵩（宋代）

蓼花红淡苇条黄，洛岸秋晴夕照长。
雪羽褵褷立倒影，酒旗摇曳出篁。
云边雁断湖边月，圩上人牵水上航。
输与能诗王主簿，每行吟得好篇章。
题上饶亭
张祜（唐代）

溪亭拂一琴，促轸坐披衿。夜月水南寺，秋风城外砧。

早霜红叶静，新雨碧潭深。唯是壶中物，忧来且自斟。
秋夜明湖宴集，赠单公子鉊二首 其一
李宪噩（清代）

爱此碧流水，值彼清秋晏。方舟载华觞，宾客辑名彦。

星月挂城角，歌管起波面。杳霭烟树幽，耸动楼台现。

兴极夜方永，道合情弥恋。贫蹇负才豪，贵盛惟德眷。

作诗记良会，洵羡非荒宴。
化夏供
释子益（宋代）

兴化年来彻骨贫，口生白醭面生尘。
不知那个无思算，来饱无心闲道人。
大唐封东岳朝觐颂附诗
苏颋（唐代）

天子圣兮天孙崇，登以封兮报以功。受命再惟皇代，天之赉人所载。

士马山嶪，戈矛山沓，祯符山杂，灵响山答，天与人合。

我铺衍兮长粹清，太元册兮太一精，休光光我之庆成，舜四朝而禹万国，莫之我京。
严陵道上杂咏 其五
洪咨夔（宋代）

闯巢抟黍待晨饷，投岸舂锄寻暮栖。总是心为形所役，搔头独立渡桥西。
清明雨寒八首
杨万里（宋代）

整冠忽见镜中霜，挽树浑无蔕上香。
已贮春愁过万斛，更令细细著升量。
中秋同陈奎甫放舟
仇远（元代）

寻荷访桂远相过，载雨仙舟泛绿波。
老眼已经秋若此，赏心莫问夜如何。
金樽檀板逢欢伯，玉宇琼楼锁素娥。
争得西风卷云幕，与君弄月扣舷歌。
公子行
陈羽（唐代）

金羁白面郎，何处蹋青来。马娇郎半醉，躞蹀望楼台。

似见楼上人，玲珑窗户开。隔花闻一笑，落日不知回。
粟隐
释居简（宋代）

坤壤大如许，或谓藏于斯。此理颇未安，如之何勿思。

乡来云梦吞八九，眇而视之竟何有。是中馀地渺无边，尽吸西江斟北斗。

区区载笑触与蛮，流血如海骸如山。蟭螟之国蚊睫间，开边拓土久不还。

隐沦萧洒尘嚣外，六合尘嚣在其内。俗子先标出大门，我欲乘风跨鹏背。
潇湘雨意图
熊直（明代）

万竹丛深日未晡，寒江烟雨翠模糊。
东风无限潇湘意，却倚篷窗听鹧鸪。
自代内赠
李白（唐代）

宝刀截流水，无有断绝时。
妾意逐君行，缠绵亦如之。
别来门前草，秋巷春转碧。
扫尽更还生，萋萋满行迹。
鸣凤始相得，雄惊雌各飞。
游云落何山？一往不见归。
估客发大楼，知君在秋浦。
梁苑空锦衾，阳台梦行雨。
妾家三作相，失势去西秦。
犹有旧歌管，凄清闻四邻。
曲度入紫云，啼无眼中人。
妾似井底桃，开花向谁笑？
君如天上月，不肯一回照。
窥镜不自识，别多憔悴深。
安得秦吉了，为人道寸心。
酬赵尚书杏园花下醉后见寄（时为太常卿）
权德舆（唐代）

春光深处曲江西，八座风流信马蹄。

鹤发杏花相映好，羡君终日醉如泥。
夜集乌行中所居
贾岛（唐代）

环炉促席复持杯，松院双扉向月开。

座上同声半先达，名山独入此心来。
点绛唇
高观国（宋代）

天外青鸾，几时常向人间住。断歌零舞。月上桐阴暮。

憔悴潘郎，不解为花主。知何处。梦云愁雨。怕向西楼去。
久雨二首 其二
刘敞（宋代）

颇忆家居日，朝眠一事无。迩来趋幕府，曙雨踏泥涂。

城郭飞鸣鹤，阶除戏浴凫。秋风殊不远，行欲问江鲈。
相见欢
向子諲（宋代）

腰肢一缕纤长。是垂杨。泥泥风中衣袖、冷沈香。

花如颊。眉如叶。语如簧。微笑微颦相恼、过回廊。
题情深树，寄象公
李白（唐代）

肠断枝上猿，泪添山下樽。白云见我去，亦为我飞翻。
偈颂一百二十三首
释祖钦（宋代）

露地白牛黑黑，是处寻他不得。
山青水绿，似有如无。
眼见耳闻，依稀彷佛。
全不顾时，蹄角却在。
才动著时，踪由已没。
月下闲将短笛吹，风前休把长绳勒。
阿呵呵，也奇特，
如今趁亦不去，自在东西南北。
黄陵题咏
赵希鄂（宋代）

怅望銮舆不复还，令人疑尽九疑山。朱弦一断南风操，粉泪长留楚竹斑。

往事悠悠流水去，空祠寂寂暮云闲。客情吊古多悲恨，趣理归舟溯碧湾。
夏日侍家在陆编所自著诗古文目录讫赋呈
储雄文（清代）

一亩城隅寄陆沈，雨余山色落庭心。虫争晓日鸣幽壁，鸟爱风潭坐绿阴。

绕树编篱看引蔓，临阶设榻封披襟。百年著述留盈寸，谁识先生用意深。
摸鱼儿 和陈次贾仲宣楼韵
李曾伯（宋代）

对楼头、欠招欢伯，和风吹老芳讯。凭阑面面蒲萄绿，依约碧岑才寸。

无尽兴。纵燃竹烹泉，亦自清肠吻。凭谁与问。旧城郭何如，英雄安在，何说解孤愤。

铜鞮路，极目长安甚近。当时宾主相信。翩翩公子登高赋，局面还思著紧。

乘暇整。谩课柳评花，援镜搔蓬鬓。江平浪稳。怅我有兰舟，何人共楫，毋作孔明恨。
水调歌头 寿何帅
钟辰翁（宋代）

皓皓一何洁，更暴以秋阳。秋毫尘滓，如何浣得这肝肠。

况对金风初度，酌彼银河净浴，六月凛冰霜。精白生来别，日月许争光。

清明朝，清要路，遍流芳。澄清闽峤，姑命申伯式南邦。

洗得甲兵静了，去作诗书元帅，却入相吾皇。清问同天老，俾尔寿而昌。
护国寺秋吟 其三
白玉蟾（宋代）

楼影秋江白，苔碑卧夕阳。水昏沙暮起，一一雁南翔。
春晓
陆游（宋代）

喔喔鸡号野，昏昏月挂楼。
梦随残漏断，愁伴宿醒留。
壮志看清镜，春寒著弊裘。
拂窗新柳色，最忆锦江头。
水调歌头·又燕山九日作
范成大（宋代）

万里汉家使，双节照清秋。旧京行遍，中夜呼禹济黄流。寥落桑行西北，无限太行紫翠，相伴过芦沟。岁晚客多病，风露冷貂裘。
对重九，须烂醉，莫牢愁。黄花为我，一笑不管鬓霜羞。袖里天书咫尺，眼底关河百二，歌罢此生浮。惟有平安信，随雁到南州。
赠别云间高日采二首 其一
张元升（清代）

兀傲嗟予旧，清狂识汝新。苍天怜骨格，老眼拔风尘。

倚剑寒灯夜，题诗异国身。从来嵇性懒，相对独情亲。
晚泊
陆游（宋代）

楼上呜呜角，桥边点点灯。
聚沙新到雁，趁渡独归僧。
日隐山光暗，天低海气蒸。
居人笑老子，醉发乱鬅鬙。
喜王定国北归第五桥
苏轼（宋代）

白露凄风洗瘴烟，梦回相对两凄然。
雀罗廷尉非当日，鸠杖先生愈少年。
世事饱谙思缩手，主恩未报耻归田。
谁怜第五桥东水，独照台州老郑虔。
闻五月八日宸翰口号十首
刘克庄（宋代）

曾为元礼登龙客，亦上昭王市骏台。
相与席间珠履说，此翁虽瞽有诗来。
杂兴
陆游（宋代）

锄草春愈茂，养草秋亦衰。
不如两置之，荣悴渠有时。
赤乌碑
梦观法师（明代）

爱寻碣石访重玄，三国遗文已邈然。
翻忆中郎黄绢字，夕阳江上浪滔天。
东流寄天保弟
彭汝砺（宋代）

湖山高下绿参差，目断东流此一时。日久不闻鸿雁信，春来初见棠棣诗。

草根二月蒌蒿熟，沙外数家杨柳垂。恰是去年相送处，酒樽还忆数追随。
偈颂一百三十三首 其二十二
释居简（宋代）

千年父祖旧田畴，万宝垂成及早收。无底钵盂开口笑，圣凡一等饱齁齁。
台湾竹枝词
李振唐（清代）

瓜皮艇子水如油，蜑妇山花插满头。日日江边嬉水罢，一生不识别离愁。
连云亭望海中诸山
楼钥（宋代）

雁山本在云海中，波涛千古相撞舂。
泥沙洗尽见山骨，岩壑所在皆玲珑。
是谁一口吸水尽，平地卓立成奇峰。
至今往往有遗迹，相传渺漭何能穷。
我乘单车来自东，佳处千数一览空。
晚登四十九盘顶，旷望巨海烟濛濛。
群山错立不知几，朝日照耀天霞红。
是閒瑰奇定多有，鲸波掩蔽深莫通。
我无太真燬犀法，安得一闯冯夷宫。
会闻沧海变成陆，却与雁山争长雄。
读汉书四绝 其一
郑善夫（明代）

邓禹数言天下计，定功端合首云台。牛鼎终非真会合，中兴不复食盐梅。
和郁簿问讯梅花
虞俦（宋代）

三径萧萧一冷官，菊残荷尽扰愁端。思君一夜梅花瘦，旋觉新来带眼宽。
小重阳日大雨后续城南登高分得千字
严虞惇（清代）

重阳风雨古语传，今秋云物何澄鲜。天公怪底号令错，唤醒屏翳丰隆眠。

九日更越日有四，以三乘九阳无偏。飞廉先驱号万窍，随以飒拉喷流泉。

秋行夏令势浡淈，列缺吐火施其鞭。九衢淙淙注黄潦，泥没一丈车倾蹎。

城南高台竦百尺，苍波对面葭苇连。烟光水气相荡潏，岌嶪孰敢登危巅。

岂知诗人足好事，偏于造物工雕镌。重寻旧约命俦侣，羸马滑泥冲鞯。

入门顿觉檐溜断，升阶忽见云容穿。搴衣陟级试翘首，皓皓晴日长空悬。

得非吾侪气陵暴，挥斥八极尘昏湔。不然天公逞狡狯，助我豪兴呈清妍。

凭栏遐瞩万顷碧，横云一抹凝如烟。西山新沐神女髻，落霞狐映波苍然。

胸襟披豁耳目爽，朝阴夕晖气万千。翻思此景不易得，非此洗涤那娟娟。

雄谈四起竞辩囿，谐谑间作飞觥船。官蛙一部当鼓吹，大壑泉赴鸣丝弦。

篱边黄菊不改色，茱萸续把怀香荃。牢笼物象入诗态，兴到泼墨霏云烟。

韩苏当代大手笔，清怀小缀新诗篇。秦黄却走籍湜汗，聱牙佶屈穷回邅。

譬如百谷宗大海，吐纳不让支流涓。良晨美景出苦语，山川笑我愚而孱。

苍茫暝色四围合，寒塘雁下乌鸦翾。明朝万口诵诗句，龙山佳会还重编。
踏莎行 柳花
吴灏（清代）

日薄春寒，燕飞如箭。傍池柳眼剪成寸。淡黄串串柳花繁，柔条细织吴丝乱。

隐约遥山，晴阴一半。浮溪不见桃花面。游蜂尽日绕春忙，微风不动花飘浅。
和克旻孙秋日感兴
何景福（元代）

祗稠红叶缀残秋，相对黄花思缪悠。天地犹怜衰朽质，江山不替古今愁。

耳闻彭蠡鱼龙舞，眼见姑苏麋鹿游。珍重吾宗老孙子，竹林酣饮可同不。
墨梅 其二
谢逸（宋代）

毫端直似林逋鬼，千年万年作知己。孤山忆有咏残枝，洗尽铅华对寒水。
灵岩庵怀珠上人 其一
徐熥（明代）

踏遍烟霞万壑深，洞门空锁薜萝阴。一从瓢笠过南海，十载游踪无处寻。
大雪用前韵五首
裘万顷（宋代）

天孙云里散支机，飞坠人间分外奇。
勾引芳尊留客醉，栽培玉粒疗民饥。
幅巾篱落寻梅处，一舸江湖钓月时。
妙处惟诗可摹写，却怜老去不工诗。
水龙吟 题停琴待月图
钱斐仲（清代）

清秋院落初晴暮，烟散尽、天如洗。残蝉乍歇，暗蛩时度，月来犹未。

文簟舒波，晶帘卷玉，安排焦尾。料纤阿幽独，姮娥淡□，尚迤逦、沧溟底。

几曲阑干遍倚。漏沉沉、凉添秋袂。香吹老桂，露溥修竹，绛河垂地。

佳茗徐斟，水沈细爇，素弦重理。正天风浩浩，银云栉栉，□冰轮起。
和朱深明 其二
许景衡（宋代）

当年一笑得英游，共吊沉碑汉水头。回首鹿门高遁去，人间姓字亦千秋。
题寿星庆琴川松溪陈宗盛乃尊竹轩翁
韩雍（明代）

小春望日启华筵，初度逢君寿福全。花甲数周才过一，椿龄算永定逾千。

雨滋轩竹枝方盛，霜老溪松节愈坚。昨夜行台悬北望，狐南星彩照琴川。
闻梁彦国别筑西山赋此寄怀四首 其二
区益（明代）

美人心迹素，俨若庞德俦。本具岩壑姿，复耽鹿豕游。

乘轩蹑冈陇，意气薄林丘。膏壤一以开，耒耜日相求。

有时耕云毕，倚岫思夷犹。荒秽追前昔，清平感此秋。

藏书大壑中，应为再来谋。长揖谢耕者，挟策上皇州。
次韵同舒天用和元侯三绝 其三
周紫芝（宋代）

游骑归来尚半酣，一杯谁与瓮头柑。小窗梦断龛灯在，影落疏梅月上庵。
金陵道中遇雨寄功父光国五首 其五
萨都剌（元代）

梦想江南今日到，肩舆过处落花风。行人五月金陵道，石竹花开白雨中。
唐书十六首 其十一 杨贵妃传
郑学醇（明代）

玉漏沉沉珠露稀，粉梅檀杏歇芳菲。金沙洞口长生殿，万里无云秋月辉。
送张端叔大参之大梁 其三
余继登（明代）

无以赠行役，看君空泪垂。向来惟令德，此后但相思。

古道存交谊，深情怅别离。连床风雨夜，何日是前期。
长举驿楼
文同（宋代）

爽气浮空紫翠浓，隔江无限有奇峰。
君如要识营丘画，请看东头第五重。
题丛桂长春图寿袁景庵
李如榴（明代）

了却尘嚣问大还，寒花清昼自闲闲。苍颜不老霜前色，卧雪斋头亦小山。
除夜
卢仝（唐代）

衰残归未遂，寂寞此宵情。旧国馀千里，新年隔数更。

寒犹近北峭，风渐向东生。惟见长安陌，晨钟度火城。

殷勤惜此夜，此夜在逡巡。烛尽年还别，鸡鸣老更新。

傩声方去病，酒色已迎春。明日持杯处，谁为最后人。
妙光堂 其二
黄裳（宋代）

一体全时万象生，只缘虚静到圆明。阴阳了取归根旨，但看蟾光与日精。
赠吕肖卿三首 其二
方回（元代）

千万人丛里，应难一一寻。政须真具眼，始可与关心。

匠手斤忘垩，禅机芥遇针。绝弦吾欲理，忽复有知音。
题王艺畇江南词后并示香谷
翁心存（清代）

谱就江南绝妙词，王郎愁绪正如丝。尊前莫唱家山好，肠断青枫月落时。
方岩尹主课渔溪
刘克庄（宋代）

君于场屋素称雄，非止原夫一技工。
贯虱心推白社族，执牛耳属紫薇公。
乌衣子弟如康乐，绛帐先生得马融。
看得龙飞第一榜，联翩奏赋冠南宫。
志局偶成
罗桂芳（清代）

百年志乘未成书，尽日搜罗校鲁鱼。往事传闻多失实，陈编窥窃半拘墟。

欲将此笔分褒贬，莫把他人任毁誉。来岁春和花盛发，不知纂辑果何如。
过伯升宅玩骨董而菖蒲尤盛鱼有红色有蓝色有玉有锦俱三尾如鼎又有水晶四尾者
徐渭（明代）

菖蒲钵钵虎须抽，玳瑁盆盆锦鲫浮。衰老一尘几不染，小儿百件欲拿周。

言归肯问迟和早，再到宁知得与不。落日青山三四点，几回舟子促回舟。
与舍弟华藏院此君亭咏竹
王安石（宋代）

一径森然四座凉，残阴馀韵去何长。人怜直节生来瘦，自许高材老更刚。

会与蒿藜同雨露，终随松柏到冰霜。烦君惜取根株在，欲乞伶伦学凤凰。
凌丹亭
陈谦（宋代）

夜半脚心生热云，真人得法此其真。
只缘露泄天机子，将身却近帝王尊。
善应无方
释智愚（宋代）

两脚蹒跚林叶稀，去来初不涉离微。
灵机示转已先照，踪迹拟从何处归。
昼
刘克庄（宋代）

散怀轻病骨，汲古活心源。
日炙桐阴晚，烟蒸豆穗繁。
密红双鹭迹，深绿一鸥喧。
未昼聊舒偃，茶香起小烟。
集英殿春宴教坊词致语口号臣闻人和则气和，
苏轼（宋代）

万人歌舞乐芳辰，长养恩深第四春。
令下风雷常有信，时来草木岂知仁。
璇玑已正三阶泰，玉琯初知九奏均。
更欲年年同此乐，故应相继得元臣。
永嘉劝农归舟中
吴泳（宋代）

使君每爱读豳诗，稼事艰难亦粗知。
水冻未闻身布野，年饥且喜麦生岐。
坐间白叟真堪贵，眼底朱衣总是痴。
趁刺画船呼客语，春风已满劝农旗。
和答魏道辅寄怀十首
黄庭坚（宋代）

排江鬼瞰室，贯朽粟红陈。
君行谁为容，款门定生嗔。
谅无绨袍故，尽是白头新。
天涯阿介老，有鼻可挥斤。
和仲侄 其一
林朝崧（清代）

壮志难酬世事新，聊将游戏度青春。若因三宿怀桑下，便是拖泥带水人。
读泣蕲录
释居简（宋代）

蕲当淮楚冲，虏骑如云隤。书生胆如斗，激烈生风雷。

备禦尽吾力，力殚心不灰。誓与城存亡，不遣疋马回。

忍死不忍屈，视死犹去来。一州同一心，忠愤铁石开。

舍生贵取义，肯顾儿女哀。话头素讲明，馀刃方恢恢。

视古不愧今，落落俱雄才。援师窘于兔，趑趄山泽隈。

遂使破贼手，不复歼渠魁。仪刑古睢阳，观阙双崔嵬。

传后韩愈书，芒寒燉九垓。不知蕲州传，大手今谁哉。
偈颂五十一首
释道冲（宋代）

一不得向，二不得背。
丝毫及不尽，古镜生瑕颣。
拈起铁蒺蔾，一时俱击碎。
从教大地黑漫漫，它家自有通人会。
元日酌悠然赋坐客悠字韵
陈必复（宋代）

东风第一番春游，白袷清樽半日休。
花气未醒蜂蝶懒，宿寒犹殢雨云愁。
人烟带郭居全少，林沼当轩趣迥幽。
吟过小桥归梦晚，乱钟何处思悠悠。
张苔玉东山
郭辅畿（明代）

几年香梦墨花台，又向东山伴玉梅。露滴秋珠供洗砚，云装春黛劝浮杯。

玄心浣月烟炉静，秀句撩莺石室开。归去峰灵如有问，既将峦壑赋邹枚。
送刘必先
尚颜（唐代）

力进凭诗业，心焦阙问安。远行无处易，孤立本来难。

楚月船中没，秦星马上残。明年有公道，更以命推看。
盐角儿
欧阳修（宋代）

增之太长，减之太短，出群风格。施朱太赤，施粉太白，倾城颜色。

慧多多，娇的的。天付与、教谁怜惜。除非我、偎著抱著，更有何人消得。
书斋壁
陆游（宋代）

落魄人间不记年，晚营茆栋镜湖边。
室空惟是四壁立，面瘦渐生双颊颧。
地僻门无残客到，岁丰路有醉人眠。
君看朝市红尘闹，始信吾曹是地仙。
代木工言
吕南公（宋代）

愿君勿斲木工手，请斲财户眼与心。时平力赡侈不彻，有见必欲相摹临。

试言贱工目所击，窃窃富室清溪浔。偶来公府證讻讼，适见栋宇雄深沉。

归损多赀换堂室，唯恐壮丽微差参。逡巡子弟到京国，新值器服夸如今。

买真购法不议价，持还逞诧争歌吟。一家矜尚一乡慕，自此籍籍师奢淫。

当时溪西鄙朴老，颇出厉语聊讥侵。为言人生倚衣食，繁手未必加淳音。

百年荣落岂易保，身后志业须胜任。华榱不可孕金谷，盛服几许忘釜鬵。

不见声容赫赫家，晚来衰谢无遗簪。乃公营求嗣孙毁，弓剑往往同芒针。

人情护近不庇远，厉语一出争诟擒。况我孱微食技业，得不骪靡依馀阴。

区区小材盖如此，天下谁与制尺寻。安得高梯切阊阖，上叩帝膝敷诚忱。

尽取人间富财户，免使僭偪难𣂏斟。工手何辜可毋斲，自然风定无惊林。
月色不可扫 其二
林希逸（宋代）

皓色一轮满，吟看独倚楼。伊谁能扫月，使我不悲秋。

处处寒光共，娟娟素魄浮。竹知空弄影，帚岂解驱愁。

露重应徒洒，云行却暂收。谁疑门外雪，谩欲课苍头。
怀陈州旧居所种桐寄黄翁
刘敞（宋代）

忽忆南轩树，春风空复来。陈亡韶已矣，孔老凤悠哉。

不作沟中断，应随爨下灰。旧居阡陌并，君到为徘徊。
挽开府宋公
林表民（宋代）

五朝大老今谁是，晓月长庚可怆然。
王某曾当挥制日，伏生将及授书年。
雁峰去就朱轮养，台岭归从白布缠。
秩视冢司优赠典，夜台光宠射穹躔。
古冈八景和叶六桐明府韵 其一 黄云樵笛
李之世（明代）

閒听风林笛一声，飞花片片递林轻。樵人指点云生处，石齿参差路未平。
赠女学士
刘克庄（宋代）

女子谈天世有之，福唐吴媛独神奇。
语多中的疑明思，心自通灵不问龟。
闻道膝边随季主，定传肘后与文姬。
未知谁是吹笙侣，玉镜台前要画眉。
春日同人过壶山看桃花即逾七星山背出补陀岩至栖霞寺小集
李宗瀚（清代）

年年踏遍壶山路，远近桃花几万重。花好不知人面改，山青长似佛头浓。

草痕匝野铺芳荐，莺语多情引瘦筇。地下酒人吾所与，祇须烂醉付千钟。
鹧鸪天
张抡（宋代）

彩舞萱堂喜气新。年年今日庆生辰。碧凝香雾笼清晓，红入桃花媚小春。

须酩酊，莫逡巡。九霞杯冷又重温。壶天自是人难老，长拥笙歌醉洞云。
明史杂咏四卷三李文正东阳 其二
严遂成（清代）

摘谬求疵厌老成，可堪削籍到门生。卖文作活宁贪禄，以谥为忧尚爱名。

显祸不婴杨伯起，成功终赖狄怀英。文襄被荐权珰毙，底用纷纷召外兵。
世昌携项平甫所和诗来叹其已逝次韵一首
韩淲（宋代）

只宜乡党与州闾，天下英名不可居。奋迅临边虽似壮，差池退可实非疏。

纷纷虽满庸人见，历历难逃识者书。晚对匡山应自笑，却将心事赋兵车。
玄宁夜集赠张子言
吴子孝（明代）

我不能奋身霄汉攀蛟龙，手揽日月登玄宫。
扬帆浩溟泛沧海，玉芝若木空相待。
燕京肮脏谁与怜，拜趋公府心欲穿。
桂薪玉粟犹争炀，羸马青衫愁着鞭。
虎颡张侯髯半雪，绮裘绣带腰环玦。
晦迹田生燕市豪，藏名管子辽东杰。
斗酒夜过玄宁观，按剑悲歌耳双热。
酒酣乐极气益振，投琼角胜雄三军。
六绯的烁真堪羡，宛转瑶盘走朱电。
势穷一叱颜色同，星灿浑疑鬼神变。
满堂大笑冠绝缨，获隽翻令肝胆惊。
张侯贺我净玉觥，隔筵交酢了不争。
呜呼！人生得丧何荣辱，世事纷纷易翻覆。
塞叟底须忧失马，郑国焉知梦分鹿。
下堂罢酒客复醒，春月皎皎河汉清。
明朝却出邯郸道，回首徒含郭隗情。
李壁山正郎惠藤州桑寄生酒谢以二首 其二
黄衷（明代）

虎骨蒲须浪奏功，清芬那有此醇风。拜嘉不报空馀愧，镇日衰颜满镜红。
由观音山晚归，过栖云寺
林占梅（清代）

诘曲度芳陂，岩阿拾级迟。看山凭款段，倚树听流离。

花气晴频送，岚光暝忽移。荼■能好客，数里尚追随。
秋夜感怀
李桢（明代）

伏枕难禁万斛愁，无端已是一年秋。悠悠行路谁知己，落落吾心与道谋。

壮志未将酬马革，穷途空遣剩貂裘。何时献赋金门里，一醉高阳旧酒楼。
三月二十八日枣柏大士生辰用达本情忘知心体合为韵作八偈供之时在建康狱中 其五
释德洪（宋代）

吾闻能障道，惟强觉妄知。欲得长灵妙，直须无失时。

钟声鸣静夜，昼击则生疑。踞地真师子，风颠漏泄之。
莺啼序（感怀）
刘辰翁（宋代）

匆匆何须惊觉，唤草庐人起。算成败利钝，非臣逆睹，至死后已。又何似、采桑八百，看蚕夜织小窗里。漫二升自苦，教人吊卧龙里。

别有佳人，追桃恨李。拥凝香绣被。争知道、壮士悲歌，萧萧正度寒水。问荆卿、田横古墓，更谁载酒为君酹。过霜桥落月，老人不见遗履。

置之勿道，逝者如斯，甚矣衰久矣。君其为吾归计，为耕计。但问某所泉甘，何乡鱼美。此生不愿多才艺。功名马上兜鍪出，莫书生、误尽了人间事。昔年种柳江潭，攀枝折条，噫嘻树犹如此。

登高一笑，把菊东篱，且复聊尔耳。试回首、龙山路断，走马台荒，渭水秋风，沙河夜市。休休莫莫，毋多酌我，我狂最喜高歌去，但高歌、不是番腔底。此时对影成三，呼娥起舞，为何人喜。
和王安抚六言十首 其十
项安世（宋代）

朅来此事尽废，少日论功未深。欲觅仙人一指，要看月胁天心。
旧怀二首 其二
李之仪（宋代）

花存人往祗天知，目暗心摇却自疑。尚想汉庭传诏令，如登鲁庙见樽彝。

一时鹦鹉娱宾赋，百世甘棠美召诗。安得残春逢海上，尽须衰泪洒新枝。
减字木兰花·送东武令赵昶失官归海州
苏轼（宋代）

贤哉令尹，三仕已之无喜愠。我独何人，犹把虚名玷缙绅。
不如归去，二顷良田无觅处。归去来兮，待有良田是几时。
浪淘沙 七夕 新月一弓弯，乌鹊桥圜，云帡缥缈度银湾。天上恐无莲漏滴，忘却更残
董元恺（清代）

莫为见时难，锦泪潸潸。有人犹自独凭阑。若果一年真一度，还胜人间。
咏蝉（一作客中闻早蝉）
于武陵（唐代）

江头一声起，芳岁已难留。听此高林上，遥知故国秋。

应催风落叶，似劝客回舟。不是新蝉苦，年年自有愁。
后廿九日复上宰相书
韩愈（唐代）

三月十六日，前乡贡进士韩愈，谨再拜言相公阁下。

愈闻周公谨为辅相，其急于见贤也，方一食三吐其哺，方一沐三握其发。天下谨贤才皆已举用，奸邪谗佞欺负谨徒皆已除去，四海皆已无虞，九夷八蛮谨在荒服谨外者皆已宾贡，天灾时变、昆虫草木谨妖皆已销息，天下谨所谓礼、乐、刑、政教化谨具皆已修理，风俗皆已敦厚，动植谨物、风雨霜露谨所沾被者皆已得宜，休征嘉瑞、麟凤龟龙谨属皆已备至，而周公以圣人谨才，凭叔父谨亲，其所辅理承化谨功又尽章章如是。其所求进见谨士，岂复有贤于周公者哉？不惟不贤于周公而已，岂复有贤于时百执事者哉？岂复有所计议、能补于周公谨化者哉？然而周公求谨如此其急，惟恐耳目有所不闻见，思虑有所未及，以负成王托周公谨意，不得于天下谨心。如周公谨心，设使其时辅理承化谨功未尽章章如是，而非圣人谨才，而无叔父谨亲，则将不暇食与沐矣，岂特吐哺握发为勤而止哉？维其如是，故于今颂成王谨德，而称周公谨功不衰。

今阁下为辅相亦近耳。天下谨贤才岂尽举用？奸邪谗佞欺负谨徒岂尽除去？四海岂尽无虞？九夷、八蛮谨在荒服谨外者岂尽宾贡？天灾时变、昆虫草木谨妖岂尽销息？天下谨所谓礼、乐、刑、政教化谨具岂尽修理？风俗岂尽敦厚？动植谨物、风雨霜露谨所沾被者岂尽得宜？休征嘉瑞、麟凤龟龙谨属岂尽备至？其所求进见谨士，虽不足以希望盛德，至比于百执事，岂尽出其下哉？其所称说，岂尽无所补哉？今虽不能如周公吐哺握发，亦宜引而进谨，察其所以而去就谨，不宜默默而已也。

愈谨待命，四十馀日矣。书再上，而志不得通。足三及门，而阍人辞焉。惟其昏愚，不知逃遁，故复有周公谨说焉。阁下其亦察谨。古谨士三月不仕则相吊，故出疆必载质。然所以重于自进者，以其于周不可则去谨鲁，于鲁不可则去谨齐，于齐不可则去谨宋，谨郑，谨秦，谨楚也。今天下一君，四海一国，舍乎此则夷狄矣，去父母谨邦矣。故士谨行道者，不得于朝，则山林而已矣。山林者，士谨所独善自养，而不忧天下者谨所能安也。如有忧天下谨心，则不能矣。故愈每自进而不知愧焉，书亟上，足数及门，而不知止焉。宁独如此而已，惴惴焉惟，不得出大贤谨门下是惧。亦惟少垂察焉。渎冒威尊，惶恐无已。愈再拜。
过九疑
马大同（宋代）

宇宙才分便月山，兹山戢戢序成斑。
重华远矣遗风在，好似相从揖逊还。
赠别何道士
张耒（宋代）

疏散多违久自知，形骸况复病先衰。
全身幸免诛三献，避世何劳赋五噫。
闻说永嘉饶水石，便思轻帆向天涯。
却嗟病翮伤摧甚，孤鹤高飞不得随。
乞如愿
曾丰（宋代）

曰来紫姑，讖甘兮兮松醽，
糅以兮胶饧。紫姑来下肸余馨。
讖辛兮兮椒醁，糅以兮葱{鞠革换饣}，
紫姑来下肸余馥。讖淡兮兮桃醾，
糅以兮柏饴。紫姑来下肸予馡。
讖三薰兮三酹，夫兮恳兮其敢昧。
久求如愿兮，顾兹在几为余兮割爱。
讖来紫姑，伊嫠且嫍。
讖凡借颜色，饶髭须。
讖厥兮李赤豫让范雎。讖若乃鬼残，
彼非刑余。讖彼所兮若所无，
缓急自可相须。讖讵必如愿，
而弗以乞余。讖羌紫姑，
形不露脰而兮影若拇，殆余授邪。
讖羌如愿，声不露噣而兮响若吽，
殆余扣邪。公其愿贵，
或愿富邪。贵岂能玉余骨使莫腐，
富岂能冰余肉使莫臭邪。文章可传，
金石不朽。要责其精，
须迟以久。余心所愿，
汝假之寿。
八翁十首
张载（魏晋）

青牛西去伯阳翁，当年夫子叹犹龙。
立言为恐真风丧，岂知言立丧真风。
春日屏居四首 其三
顾嘉舜（明代）

能闲芳草意，不竞白云心。问字时相过，清言淡可寻。
泛湖
陈运（明代）

一苇沧浪外，翻同汗漫游。僧归临水寺，客上泛湖舟。

天地容疏散，烟波任去留。机心何处尽，沙上有盟鸥。
邹震父迁居界步
周献甫（宋代）

买得林庐在不西，眼前幽事总相宜。
溪山处分莺看管，梅竹添相鹤护持。
旋理小园增野趣，先留隙地作楼基。
却来界步晴岚底，收拾湄湘八景诗。
寒食遣怀
张灿（唐代）

繁华泣清露，悄悄落衣巾。明日逢寒食，春风见故人。

病来羞滞楚，西去欲迷秦。憔悴此时久，青山归四邻。
雪夜对月赋诗
朱淑真（宋代）

一树梅花雪月间，梅清月皎雪光寒。看来表里俱清彻，酌酒吟诗兴尽宽。
赠华山何学士致仕
魏野（宋代）

累表乞眠云，明君始许君。
三峰同鹤住，半俸与僧分。
益寿药谁得，朝元香自焚。
承家多令子，冠盖世纷纷。
楚翁别五年丙午四月来山中风雨数日因话旧作
黎廷瑞（宋代）

舍前舍后竹冥冥，山雨潇潇彻夜听。
还似当年谈旧梦，两翁相对一灯青。
建安道中
朱松（宋代）

荦确复荦确，秋山殊未晴。流年半羁旅，此地几经行。

雪岭今慵照，茅檐欲谩营。大钧浑莫问，流坎任馀生。
次东坡先生韵 其八
张孝祥（宋代）

闭门静观心，踵息閟天和。从渠江头人，尺水一丈波。
相国晋公挽歌二首
顾况（唐代）

玉节朝天罢，洪炉造化新。中和方作圣，太素忽收神。

盛德横千古，高标出四邻。欲知言不尽，处处有遗尘。

凝笳催晓奠，丹旐向青山。夕照新茔近，秋风故吏还。

本朝光汉代，从此扫胡关。今日天难问，浮云满世间。
偈颂一百六十首 其二
释宗杲（宋代）

大道只在目前，要且目前难睹。欲识大道真体，不离声色言语。
泛舟送别从化令楼日生还浙
梁宪（明代）

草长频送客，麦秋梅雨天。风吹木兰桨，荡入素馨田。

正好寻良友，如何醉别筵。潮平将夜半，酒罢月娟娟。
题梅斋
邓肃（宋代）

江边芦苇风飕飕，东君一点破寒愁。
窗间疏影横春瘦，枕上冷香寻梦幽。
夜半竹折惊残雪，醉起捲帘千山月。
肺腑洗空龙麝腥，落笔天香斗清绝。
无题回文七言绝句（四首）
王祎（明代）

风生竹径迷深绿，雨过莲池浴腻红。
铜镜对妆临牖北，练裙题字戏墙东。
邀助甫自汝出会并伸劝驾
王世贞（明代）

知君高枕狎年光，休汝篇成自一方。名士风流谁甲乙，故人星在莫参商。

便因先出甘龙尾，倘得新评许雁行。岩穴清时垂欲尽，可能无意奏长杨。
浣溪沙
晏殊（宋代）

三月和风满上林。牡丹妖艳直千金。恼人天气又春阴。

为我转回红脸面，向谁分付紫檀心。有情须殢酒杯深。
乐郊诗
欧阳修（宋代）

乐郊何所乐，所乐从公游。
三日公不出，其民蹙然愁。
一闻车马音，从者如云浮。
吾问郓之人，无乃失业不。
云惟安其业，然後乐其休。
乐郊何所有，胡不考公诗。
有山在其东，有水出逶夷。
有台以临望，有沼以游嬉。
俯仰迷上下，朱栏映清池。
草木非一种，青红随四时。
其余虽琐屑，处置各有宜。
乐郊何以名，吾为本其意。
自古贤哲人，所存非一世。
当时偶然迹，来者因不废。
郓非公久留，公去民孰赖。
此亭公所登，此树公所憩。
俾民百年思，岂取一日醉。
闰六月初七夜月
杨横（清代）

南讹莫认火西流，顾兔高悬略似钩。四日魄生方入夜，七回弦上未成秋。

先期乞巧穿针线，后月舒光照女牛。半露姮娥能却暑，广寒深处玉为楼。
送张尊师监龙瑞宫
齐唐（宋代）

阳明洞天三月春，桃花艳艳迎笑人。
仙官瑶裾翠羽裾，直上非烟骖紫麟。
手把赤书秘玉文，朝谒太素三元君。
琳房窈窕出青云，众真啸语林际闻。
山精木魅知有主，敛戢鬼火摧飚轮。
崇岩绝壑足清放，抗迹万里无埃尘。
物不疵疠年穀熟，绰约曾潜姑射神。
祈师努力学此道，下济泽国穷鳏民。
题雎阳双庙二首
张表臣（宋代）

张许昭鸿烈，南雷贾共灵。
无瑕双白璧，有曜五华星。
怀哲音容在，伤时涕泪零。
向来丹凤阙，犹带犬羊腥。
夜闻壁间蛩鸣有感二首 其一
程俱（宋代）

露草亦已冷，寒蛩独无依。入我壁间鸣，出处定有时。

谁言秋气高，感此动物微。我欲以意续，一叹三嗟咨。

耿耿夜将旦，残星月边稀。
赠何道人
白玉蟾（宋代）

汞虎铅龙炼气神，黄芽昨夜一枝春。
刀圭底事如何会，伏虎朱砂匮水银。
楚宗室鸡将啄蚁画
徐渭（明代）

锦葵窠下雄鸡白，黄蚁有翼飞终涩。不应草叶更相遮，五寸荆轲千里隔。

王孙妙思快啖吞，马迁奇笔写鸿门。当机对敌只如此，翻令看者飞心魂。
军师凯旋自邕州顺流舟中
李峤（唐代）

鸣鞞入嶂口，泛舸历川湄。尚想江陵阵，犹疑下濑师。

岸回帆影疾，风逆鼓声迟。萍叶沾兰桨，林花拂桂旗。

弓鸣苍隼落，剑动白猿悲。芳树吟羌管，幽篁入楚词。

全军多胜策，无战在明时。寄谢山东妙，长缨徒自欺。
送丘宗卿博士出守嘉禾以视民如伤为韵
吕祖谦（宋代）

折肱称良医，识病由身伤。
开府事如麻，岂尽昔所尝。
平生老农语，易置复难忘。
麦黄要经雪，橘黄要经霜。
次张守韵四首
刘子翚（宋代）

促席山堂夜，寒灯吐碎金。
酒分邻瓮美，栗爆地炉深。
疏懒难堪事，纷华易坏心。
自惟贪寸禄，双鬓老侵寻。
踏歌
辛弃疾（宋代）

攧厥。看精神、压一庞儿劣。更言语、一似春莺滑。一团儿、美满香语雪。

去也。把春衫、换却同心结。向人道、不怕轻离别。问昨宵、因甚歌声咽。

秋被梦，春闺月。旧家事、却对何人说。告弟弟莫趁蜂语蝶。有春归花落时节。
自赞庆成长老请
释子益（宋代）

怡山顶不露，上有通天窍。
事事总不知，虚明肯自照。
个样{三总}苴川僧，如何描邈得就。
庆成讦露人前，早是外扬家丑。
不用别举话头，我手何似佛手。
张君请同次前韵速郑少尹赏桃
卫博（宋代）

邂逅溪源一梦中，空馀罗袖叠春丛。生怜烟杏匀肌薄，不分江梅映肉红。

要识临塘比西子，便须索酒对东风。随君拄杖敲门去，莫惜觥船一棹空。
青县夜泊
朱文心（清代）

尊前初对沧州酒，有客重为此地游。风起惊涛在空树，夜深凉月入虚舟。

长河浩荡通瀛海，大野苍茫接蓟丘。明发津门重回首，南飞一雁楚天秋。
岳阳兵火后题僧舍
裴说（唐代）

十年兵火真多事，再到禅扉却破颜。

唯有两般烧不得，洞庭湖水老僧闲。
秋江四绝
滕岑（宋代）

玉轮推上暮云端，金蹙波心一片澜。
隐隐渔舟横绝去，何人江岸倚楼看。
诗偈 其一○一
庞蕴（唐代）

我观三界有，有人披草舍。蛇鼠同穴住，白日恒如夜。

鸠鸽为亲同，罗刹同心话。五狗常嘷吠，思之令人怕。

我观总是幻，虚空名亦假。放牛吃草庵，三生同一化。
丙申岁始见二毛赋诗纪之
薛蕙（明代）

行年五十近，衰鬓二毛新。稍异无闻者，难同久视人。

生将忧作对，老与病为邻。浪觅藏舟壑，徒成汲井轮。

此身非汝有，外物更谁亲。白首终何益，降心习净因。
伤春
牛焘（清代）

年年花时醉花下，醉后狂吟兴潇洒。有时午梦度花砖，花间苍苔坐三雅。

今年春事不堪夸，腊尽春寒飘雪花。寻梅几度空惆帐，献岁无人采山茶。

东风二月乍回暖，澜沧江头归缓缓。隔岸桃花瞥眼过，玉壶难卖春一碗。

临西官舍飞缁尘，杨柳条短不系春。更愁阴山三丈雪，阔绝东西无行人。

时逢清明归计决，归来又过寒时节。前度元都菜花黄，杜鹃啼残踯躅血。

幸有余芳恋枝头，春病无端又春愁。缘悭坐惹蜂蝶怨，兴浅谁同秉烛游。

明知乐事年年少，一番春去一番老。好花能得几时看，看到无花更懊恼。

昨来暂到五柳居，分得菊苗手自锄。秋花应胜春花好，留醉重阳风雨庐。
送彭景行寺丞侍养得请归荆南别业
强至（宋代）

上年慈母怀乡泪，愁杀啼鹃耳畔飞。
归计任荒扬子宅，喜情自畔老莱衣。
秣陵五马开樽待，荆渚双鱼荐馔肥。
能为圣朝全孝理，贤声行色两光辉。
九月山丹
林希逸（宋代）

数本山丹似晓霞，多情恋恋野人家。自从五月至九月，还有三人或两人。

莫笑萧疏同寂寞，早曾烂漫见纷华。篱边黄菊今全未，且对芳樽拾堕葩。
谢别毛仙翁
张为（唐代）

羸形感神药，削骨生丰肌。兰炷飘灵烟，妖怪立诛夷。

重睹日月光，何报父母慈。黄河浊衮衮，别泪流澌澌。

黄河清有时，别泪无收期。
与滕元英
王炎（宋代）

君尚精神健，吾真气血衰。
肯来同晤语，别去即怀思。
不厌经过数，惟忧后会迟。
春暄宜缓步，何必以秋期。
自黄州还江州
苏辙（宋代）

身浮一叶返湓城，凌犯风涛日夜行。
把酒独斟従睡重，还家渐近觉身轻。
岸回樊口依稀见，日出庐山紫翠横。
家在庾公楼下泊，舟人遥指岸如赪。
〈江州城下土赤如赭。
〉
偈颂一百零九首
释可湘（宋代）

瞿昙出母胎，胆志大如斗。
方学小儿行，便作狮子吼。
水在湖，杓庆手，
乘时荡向无何有。也胜云门老古锥，
药囊空掉丧车后。
千丈岩瀑布
王安石（宋代）

拔地万重清嶂立，悬空千丈素流分。
共看玉女机丝挂，映日还成五色丈。
车过武胜关雪中购得兰数本
陈曾寿（清代）

车行楚豫交，蜿蜒入山腹。矫首望雄关，势绝天地蹙。

一脊界江望，向背异寒燠。雪峰袭云衣，漠漠烟生玉。

涛凝叠嶂松，翠压一涧竹。峥嵘幻冰花，僵踣慨众木。

野人市修兰，仓卒得一束。坚冰塞两仪，芳馨遗此独。

嗟尔幽谷姿，何缘附驰毂。且恐骚魂苏，因之酌𨤍醁。
以霜柿饷郑检法
项安世（宋代）

发毛似霜纷纷白，心地如砂炯炯丹。细数诸公谁称此，陶窗居士最宜餐。
过繁昌
陈造（宋代）

江山互映带，竹树渺隐见。
居人江山閒，安处忘古县。
泊舟穴子初，旧观俨自荐。
{山盍}山高搀云，云际抹深靛。
慰我尘埃容，嘉此烟雨面。
山脚惯奔走，尉曹分卑贱。
县人应指似，鬓改颜状变。
漂零渠未知，忧患尝欲遍。
挽仰二十年，转眄阅蜚电。
故人半在亡，在者或海甸。
明朝理去楫，山影暝江练。
安得人如山，来往长相见。
子华兄生日五首
韩维（宋代）

柳阴散释真阳艳，妄虑消除至道冥。
浮世短长何足道，须知时节在明星。
颂古五十三首 其十一
释文礼（宋代）

即心便是佛，姮娥不画眉。才将脂粉污，妍好却成媸。
题寿椿轩
李之仪（宋代）

江左风流不乏人，能将佳思洗埃尘。坐中炜烨当时士，庭下扶疏上古椿。

日永清阴怒鹏翼，月明翠影闹龙鳞。云泥路绝无由到，犹欲乘槎一问津。
游太湖
王鏊（明代）

茫然不省是人间，却有人家住近湾。一处便须终日坐，百年能近几时閒。

将开复合雨馀雨，乍有忽无山外山。安近扁舟如范蠡，遍寻七十二孱颜。
沁园春（和苏宣教韵）
廖行之（宋代）

直下承当，本来能解，莫遣干休。算如今蹉过，峥嵘岁月，分阴可算，一日三秋。闹里偷声，日中逃影，用尽机关无少留。争知道，是沤生即水，水外无沤。

世人等是悠悠。谁著个工夫里求。但掩耳窃钟，将泥洗块，觅花空里，舐蜜刀头。何以忙中，尻舆浸假，邀取三彭同载游。真如界，向毗卢顶上，荐取无忧。
正月六日偕邹汝舟庶子金用诚司直张伯原司谏过姚友直洗马饮
杨士奇（明代）

绪风回微和，青阳肇新岁。官曹属休暇，朝簪盍交契。

虚馆坐幽深，南窗敞明丽。清言畅素抱，至理有超诣。

醇醪写芳冽，嘉肴列甘脆。觞行屡循环，欢洽忘次第。

既醉各已归，独淹余岂泥。磬折辞主人，斜月皎庭际。
暮春归赤崖旧居
张鹏翮（清代）

白首还乡故旧稀，桃花落尽李花飞。玉屏山下森森柏，不改清阴待我归。
送陈希周赴安福令
陆游（宋代）

补吏鹤岭边，尊公方玉立。
超遥籋风云，余子那可及。
天高鬼神恶，闻讣三日泣。
晚途见嗣子，握手悲喜集。
乘桴掠鲸波，信矣勇可习。
巉巉风骨峭，飓雾不能袭。
谓当上台省，岂复论等级；如何困无津，俛首临一邑？顾嗟六朝民，龙锺垂八十，肯来野水滨，半月解书笈。
吾杯仅容龠，安得看鲸吸。
伫立送归鞍，霁日满原隰。
金仙道中徒步
郭印（宋代）

欲税肩舆未得休，且凭竹杖到山头。
疏林向晚投归翼，满目寒烟酝客愁。